钦定古今图书集成/历象汇编/乾象典/第082卷 > 苦雨奉寄陇西公兼呈王征士 杜甫
## 钦定古今图书集成/历象汇编/乾象典/第082卷 > 苦雨奉寄陇西公兼呈王征士 杜甫

今秋乃淫雨，仲月来寒风。群木水光下，万家云气中。
所思碍行潦，九里信不通。悄悄素浐路，迢迢天汉东。
愿腾六尺马，背若孤征鸿。划见公子面，超然欢笑同。
奋飞既胡越，局促伤樊笼。一饭四五起，凭轩心力穷。
嘉蔬没溷浊，时菊碎榛丛。鹰隼亦屈猛，乌鸢何所蒙。
式瞻北邻居，取适南巷翁。挂席钓川涨，焉知清兴终。